

|  |
| --- |
| **Οσκαρ Oυαϊλντ  [Όσκαρ Ουάιλντ [πηγή: Βικιπαίδεια]](http://el.wikipedia.org/wiki/%CE%8C%CF%83%CE%BA%CE%B1%CF%81_%CE%9F%CF%85%CE%AC%CE%B9%CE%BB%CE%BD%CF%84)** |
| O Όσκαρ Oυάιλντ ήταν ιρλανδικής καταγωγής. Γεννήθηκε στο Δουβλίνο το 1854 και πέθανε στο Παρίσι το 1900. Σπούδασε λογοτεχνία και φιλολογία στο Trinity College του Δουβλίνου και στο Πανεπιστήμιο της Oξφόρδης και ήταν βαθύς γνώστης του αρχαιοελληνικού πολιτισμού. Γόνος πλούσιας και αριστοκρατικής οικογένειας, φυλακίστηκε ωστόσο επί δύο χρόνια για προκλητική συμπεριφορά.  Έγραψε ποιήματα, παιδικά παραμύθια, μυθιστορήματα, θεατρικά έργα και κριτικές:  *O ευτυχισμένος πρίγκιπας και άλλες ιστορίες*(1888), *Το πορτρέτο του Ντόριαν Γκρέη* (1890), *Η βεντάλια της λαίδης Γουίντερμηαρ*(1892),*Σαλώμη*(1892), *Η σημασία του να είναι κανείς σοβαρός ή O σοβαρός κύριος Ερνέστος*(1894), *De profundis* (1897). |

Ο Ιρλανδός θεατρικός συγγραφέας, μυθιστοριογράφος και κριτικός  
[Όσκαρ Ουάιλντ](https://el.wikipedia.org/wiki/%CE%8C%CF%83%CE%BA%CE%B1%CF%81_%CE%9F%CF%85%CE%AC%CE%B9%CE%BB%CE%BD%CF%84) (1854-1900)

**Όσκαρ Ουάιλντ (1854-1900), Ο πιστός φίλος**

Το διήγημα προέρχεται από τη συλλογή O ευτυχισμένος πρίγκιπας και άλλες ιστορίες (1888).

Τα κείμενα της συλλογής αυτής απευθύνονται σε παιδιά και έχουν διδακτικό-παραινετικό χαρακτήρα, γι’ αυτό και αποδίδονται στη μορφή του παραμυθιού.

**Τα θεματικά κέντρα :**

α) Φιλία και γενναιοδωρία: η σημασία τους για τη ζωή του ανθρώπου.

β) Γνήσια και ψεύτικα συναισθήματα.

**Βασικά σημεία:**

**1η ΕΝΟΤΗΤΑ** (αρχή … «είναι ολοφάνερο», σελ. 175)

Πρωταγωνιστές του αφηγήματος είναι ο μικρούλης Χάνς και ο μυλωνάς:

**(α)** ο μικρούλης Χανς είναι ένας φιλότιμος, καλός αλλά και κάπως αφελής νεαρός, που ζει σ’ ένα χωριό. Ασχολείται με τον κήπο του και πουλάει φρούτα και λουλούδια για να ζήσει. Όμως, είναι φτωχός και το σπίτι του είναι κρύο τον χειμώνα.

**(β)** ο μυλωνάς ζει στο ίδιο χωριό, φαίνεται πλούσιος και ενώ ισχυρίζεται ότι είναι φίλος του Χάνς, στην ουσία τον εκμεταλλεύεται, γιατί είναι εγωιστής και υποκριτής: του βάζει συνέχεια δουλειές χωρίς να του προσφέρει αντάλλαγμα. Είναι άνθρωπος που θέλει να παίρνει, αλλά όχι να δίνει.

**2η ΕΝΟΤΗΤΑ** («Νωρίς το άλλο πρωί … γιατί ήταν πολύ καλός μαθητής», σελ. 177)

**(α) βασικά περιστατικά:**

Ο μυλωνάς ξυπνά τον Χανς για να ζητήσει τα λεφτά για το αλεύρι που του έδωσε. Επίσης, βάζει τον Χανς να του επισκευάσει τη στέγη του και την άλλη μέρα να του βοσκήσει τα πρόβατα.

**(β) η στάση του μυλωνά και του Χανς:**

Ο μυλωνάς είναι εκμεταλλευτής, ιδιοτελής και συμφεροντολόγος. Κοιτάει μονάχα να γίνονται οι δουλειές του και αδιαφορεί για τις ανάγκες του Χανς.

Ο Χανς είναι αθώος, φιλότιμος, καλόβολος αλλά γίνεται πιόνι του μυλωνά, που τον κάνει ό,τι θέλει. Ο Χανς είναι τόσο καλοπροαίρετος, ώστε δεν καταλαβαίνει την εκμετάλλευση.

**3η ΕΝΟΤΗΤΑ** («Ένα βράδυ …» μέχρι το τέλος)

**(α) βασικά περιστατικά:**

Μια θυελλώδη νύχτα ο μυλωνάς στέλνει τον μικρούλη Χανς στο γιατρό, επειδή ο γιος του χτύπησε. Χωρίς φανάρι ο Χανς κάνει 3 ώρες να φτάσει στον γιατρό. Ειδοποιεί τον γιατρό, αλλά καθώς επιστρέφει με τα πόδια, χάνει το δρόμο και πνίγεται σ’ ένα λάκκο.

**(β) η στάση του μυλωνά, του γιατρού και του Χανς:**

Ο μυλωνάς φέρεται ανεύθυνα και εγωιστικά, γιατί στέλνει τον Χανς μόνο του, νύχτα μέσα στη θύελλα, σε μια τόσο σημαντική αποστολή: ως πατέρας ήταν δική του υποχρέωση να ειδοποιήσει τον γιατρό. Είναι, επίσης, άκαρδος γιατί δε διευκολύνει τον Χανς, δίνοντάς του το φανάρι του.

Ο γιατρός φέρεται περίεργα: από τη μια τρέχει αμέσως για να βοηθήσει τον γιο του μυλωνά, αλλά από την άλλη δεν φροντίζει να πάρει μαζί του τον Χανς και τον αφήνει να επιστρέψει μόνος του.

Ο Χανς φαίνεται ότι δεν μπορεί να προστατέψει τον εαυτό του. Ίσως γιατί δε θέλει να μη γίνει βάρος, δεν ζητά βοήθεια (που την έχει ανάγκη), για να επιστρέψει σώος και αβλαβής, και τελικά χάνει τον δρόμο και πνίγεται.

**Τα στοιχεία του παραμυθιού**

Τα χαρακτηριστικά του παραμυθιού που εντοπίζουμε στο κείμενο είναι:

* η τριμερής δομή του κειμένου(αρχή, μέση, τέλος),
* η αοριστία τόπου και χρόνου,
* η απλή και κατανοητή γλώσσα-ύφος,
* η αρχέτυπη σύγκρουση καλού-κακού και
* η γοργή πλοκή (όχι λεπτομέρειες).

Εξαίρεση αποτελεί το **τέλος** του κειμένου, το οποίο είναι **τραγικό** και όχι αισιόδοξο όπως στα παραμύθια.

**Σκόπιμα,** βέβαια, επιλέγεται αυτό το τέλος από τον συγγραφέα, για να μεταδώσει **το μήνυμα του κειμένου**: *ότι ο αφελής και ευκολόπιστος Χανς εύκολα έγινε  θύμα εκμετάλλευσης από τον άπληστο και υποκριτή μυλωνά*

**(α) τόπος και χρόνος:** όπως συμβαίνει στα παραμύθια, έτσι και σε αυτήν την ιστορία, ο τόπος και ο χρόνος όπου διαδραματίζονται τα γεγονότα δεν καθορίζονται, γιατί δεν έχει ιδιαίτερη σημασία –

*θα μπορούσε να είχαν συμβεί οπουδήποτε οποτεδήποτε.*

Άλλωστε, στα παραδοσιακά παραμύθια αυτό δηλώνεται ευθύς εξαρχής: Μια φορά κι έναν καιρό …

**(β)** το **ύφος** της αφήγησης είναι απλό και κατανοητό ακόμη και από τα μικρά παιδιά.

**(γ)** οι λεπτομέρειες της ιστορίας: αποφεύγονται και αναφέρονται μόνο τα περιστατικά που βοηθούν στην κατανόηση της υπόθεσης και του βασικού μηνύματος

(π.χ. πολύ λιτά δίνεται ο πνιγμός του Χανς· επίσης, δεν αναφέρεται τίποτα για την οικογένεια του Χανς, για ανθρώπους που μπορεί να τον βοηθήσουν κλπ.).

**(δ) το ηθικό δίδαγμα:** τα παραμύθια έχουν συνήθως ένα μήνυμα· εδώ θα μπορούσε να είναι ότι όσοι ισχυρίζονται ότι είναι φίλοι μας και νοιάζονται για μας δε λένε πάντα την αλήθεια. *Η αληθινή φιλία φαίνεται στα έργα και όχι μόνο στα λόγια.* Επομένως, *δεν πρέπει να εμπιστευόμαστε εύκολα τους ανθρώπους.*

**Τεχνική της αφήγησης**

**(α) τύπος του αφηγητή:** ο αφηγητής διηγείται μια ιστορία στην οποία δε συμμετέχει.

**(β) αφηγηματικοί τρόποι:**πέρα από την αφήγηση, στο διήγημα αυτό κυριαρχεί ο διάλογος: εδώ ακούμε τη φωνή των ηρώων σε α΄ πρόσωπο. Η επιλογή αυτή δίνει ποικιλία, ταχύτητα και ζωντάνια στην ιστορία.

Ο τίτλος του κειμένου χαρακτηρίζεται ειρωνικός,

γιατί ο αναγνώστης βλέποντάς τον, ενώ περιμένει να διαβάσει ένα κείμενο, το οποίο θα αναφέρεται στην πραγματική φιλία, αντίθετα διαβάζει ένα κείμενο, που αναφέρεται στην υποκριτική, **μονόπλευρη φιλία**.

Διαπιστώνει ότι η φιλία του μυλωνά είναι **υποκριτική** και **ιδιοτελής** κι ότι μόνο ένας από τους δύο φίλους ήταν ο πιστός φίλος, ο Χανς, ο οποίος είχε τελικά τραγικό τέλος. Ο άλλος, ο μυλωνάς, ήταν υποκριτής.

Ερμηνευτική προσέγγιση

Το διήγημα περιγράφει τη φιλική σχέση ανάμεσα στο μικρούλη Χανς και τον πλούσιο μυλωνά Χιου.

Η φιλία αυτή είναι μονόπλευρη και υποκριτική, γιατί ο μυλωνάς, ενώ θεωρητικά υποστηρίζει ότι είναι ο πιστότερος φίλος του Χανς, στην πραγματικότητα τον χρησιμοποιεί και εκμεταλλεύεται την αθωότητα και την αφέλειά του για το προσωπικό του όφελος. Αδιαφορεί για τις ανάγκες του φίλου του, τον υποχρεώνει να αναλαμβάνει δύσκολες και κοπιαστικές εργασίες και στο τέλος γίνεται η αιτία για το θάνατό του. Η απουσία αμοιβαιότητας και η συμπεριφορά του μυλωνά είναι απόλυτα αντίθετες με τα λεγόμενά του και με την έννοια της πραγματικής φιλίας.

Υπόθεση

 Ο μικρούλης Χανς νιώθει ευτυχισμένος φροντίζοντας τον κήπο του και έχοντας ως καλύτερο φίλο του έναν πλούσιο μυλωνά. Ο μυλωνάς όμως εκμεταλλεύεται τον αφελή Χανς, που τον υποχρεώνει να του κάνει διάφορες δουλειές και ο ίδιος δεν του προσφέρει τίποτα παρά μόνο θεωρίες για τη φιλία. Ένα βράδυ με κακοκαιρία, ο μυλωνάς στέλνει τον Χανς χωρίς φανάρι να ειδοποιήσει το γιατρό, γιατί το παιδί του αρρώστησε και ο Χανς στο γυρισμό πνίγηκε. Στην κηδεία ο μυλωνάς έμεινε τελείως ασυγκίνητος και δεν ένιωσε τύψεις, αν και ήταν ο ίδιος υπεύθυνος για το τραγικό ατύχημα.

Υποκριτική συμπεριφορά του μυλωνά

 Υποστηρίζει ότι οι αληθινοί φίλοι πρέπει να μοιράζονται τα πάντα, όμως ο ίδιος δε δίνει τίποτα στο Χανς, παρόλο που είναι αρκετά πλούσιος. Εκμεταλλεύεται τη φιλία του με το Χανς αποβλέποντας στο προσωπικό όφελος. Δεν επισκέπτεται το Χανς το χειμώνα, γιατί τότε δεν είχε να αποκομίσει τίποτα◊προσπαθούσε να δικαιολογήσει και να ωραιοποιήσει αυτήν την κακή συμπεριφορά◊ψεύτικες δικαιολογίες, οι αληθινοί φίλοι οφείλουν να στηρίξουν τους φίλους τους όταν έχουν προβλήματα και χρειάζονται βοήθεια. Ο μυλωνάς δεν είναι ειλικρινής και ανιδιοτελής φίλος,

αλλά εκμεταλλεύεται με τον χειρότερο τρόπο το Χανς. Χρησιμοποιεί όμορφα και ψεύτικα λόγια για να παρουσιάσει τη συμπεριφορά του ωραία και δίκαιη ένας συμφεροντολόγος που ξεγελά ανθρώπους, σκληρός και απαθής. *Διαχωρίζει το συμφέρον από τη φιλία: αν πρόκειται για το συμφέρον, τότε παραμερίζεται η φιλία.* Πάντα βρίσκει τρόπο να πείσει το Χανς ότι όλα όσα του ζητά είναι ένδειξη αληθινής φιλίας, τεμπέλης και άκαρδος με αγένεια και παράλογη απαιτητικότητα που την παρουσιάζει ως ένδειξη φιλίας.

Η γυναίκα του μυλωνά

◊ τού λέει ότι σκέφτεται πολύ τους άλλους

◊ αφέλεια και ειρωνεία

◊ επαινεί το σύζυγό της για αξιοθαύμαστη φιλανθρωπία και αλτρουισμό, ενώ εκείνος αρνείται να καλέσει στο σπίτι το Χανς και να του προσφέρει φαγητό, θαλπωρή, παρέα

◊ ιδιοτελής φιλία, συμφεροντολογικός τρόπος σκέψης.  
  
Γιος του μυλωνά

◊ Παιδική αγνότητα και καλοσύνη.

◊ Νιώθει ειλικρινή αισθήματα συμπάθειας και κατανόησης για τον Χανς.

◊ Πονόψυχος.

Χαρακτηρισμός προσώπων

**Ο μικρούλης Χανς**

* Είναι ένας καλός, αφελής  και αγαθός φτωχός αγρότης που προσφέρει γενναιόδωρα στο φίλο του χωρίς ανταλλάγματα (ανιδιοτελής)
* Είναι φιλότιμος και εργατικός.
* Θαυμάζει το φίλο του για τις θεωρίες του και χαίρεται να τον βοηθάει, χωρίς να καταλαβαίνει ότι εκείνος τον εκμεταλλεύεται.
* Είναι τρυφερός και ευαίσθητος και εκπροσωπεί την ομορφιά και το καλό.
* Παραμελεί τις δικές του δουλειές, θεωρεί ότι η φιλία πρέπει να μπαίνει πιο ψηλά από οτιδήποτε άλλο.
* Θυσιάζεται κυριολεκτικά για το μυλωνά.

**Ο πλούσιος μυλωνάς**

* Ξέρει μόνο θεωρίες για τη φιλία και όχι πράξεις. Είναι δηλαδή υποκριτής.
* Προβάλλει λογικοφανή επιχειρήματα στον εαυτό του και στους άλλους, προκειμένου να παρουσιάσει ως «φιλική» τη συμπεριφορά του απέναντι στον Χανς.
* Αντιλαμβάνεται τη φιλία ως δοσοληψία κι όχι ως ανιδιοτελή, αμφίδρομη  σχέση, όπου προσφέρει ο φίλος στο φίλο χωρίς να ζητά ανταλλάγματα.
* Είναι συμφεροντολόγος, τεμπέλης και άπληστος, γιατί παίρνει ό,τι μπορεί από το φίλο του χωρίς να δίνει τίποτα.
* Συμβουλεύει και το παιδί του να είναι απάνθρωπο. Ένα φανάρι αξίζει γι’ αυτόν περισσότερο από την ανθρώπινη ζωή και εξαιτίας του πεθαίνει ο μικρούλης Χανς, για τον οποίο δεν αισθάνθηκε κανένα πόνο και ενοχή για τη συμπεριφορά του.
* Παραδέχεται ότι το καρότσι που θα του έδινε του είναι άχρηστο. Είναι η προσωποποίηση του κακού.

**Γλώσσα**

Είναι **απλή**, και έχει **λίγα εκφραστικά μέσα**, όπως άλλωστε συνηθίζεται στα παραμύθια.

**Ύφος**

* απλό,
* άμεσο,
* διδακτικό,
* λιτό, απουσιάζουν τα σχήματα λόγου,
* γοργό, ζωντανό,
* παραστατικό και
* ειρωνικό στα σημεία που ο μυλωνάς διατυπώνει τις θεωρίες του για τη φιλία ή εκεί όπου ο αφηγητής σχολιάζει έμμεσα τη συμπεριφορά του

(«Κι αλήθεια τόσο αφοσιωμένος ήταν ο πλούσιος μυλωνάς…αν ήταν η εποχή τους»)

Στόχος του συγγραφέα

 Η αξία της **πραγματικής, ανιδιοτελούς φιλίας**, που αναδεικνύεται μέσα από το αρνητικό παράδειγμα του υποκριτή και άκαρδου μυλωνά.

Δεν πρέπει να είμαστε αφελείς και ευκολόπιστοι, όπως ο Χανς, γιατί εύκολα κάποιοι επιτήδειοι μπορούν να μας εκμεταλλευτούν.

**Ο "πιστός φίλος"** είναι ιστορία που απευθύνεται σε παιδιά ,αν και ο ίδιος ο συγγραφέας υποστήριζε ότι όλες οι ιστορίες της συλλογής "Ο ευτυχισμένος πρίγκιπας και άλλες ιστορίες"(1888) δεν είναι για παιδιά, αλλά για παιδικές ψυχές ..

**Παράλληλα κείμενα**

Χόρχε Λουίς Μπόρχες*,* «Ποίημα στους φίλους»

Δεν μπορώ να σου δώσω λύσεις

για όλα τα προβλήματα της ζωής σου,

ούτε έχω απαντήσεις

για τις αμφιβολίες και τους φόβους σου ˙

όμως μπορώ να σ’ ακούσω

και να τα μοιραστώ μαζί σου.

Δεν μπορώ ν’ αλλάξω

το παρελθόν ή το μέλλον σου.

Όμως όταν με χρειάζεσαι

θα είμαι εκεί μαζί σου.

Δεν μπορώ να σου πω ποιος είσαι

ούτε ποιος πρέπει να γίνεις.

Μόνο μπορώ να σ' αγαπώ όπως είσαι

και να είμαι φίλος σου.

**Δύο ιστορίες για τη φιλία**

**Πάουλο Κοέλο, *Παράδεισος και κόλαση***

Ένας άνδρας, το άλογο και ο σκύλος του περπατούσαν σε ένα δάσος. Καθώς περνούσαν κάτω από ένα δένδρο έπεσε ένας κεραυνός και τους έκανε στάχτη! Όμως ο άνδρας δεν κατάλαβε ότι είχε εγκαταλείψει αυτόν τον κόσμο και συνέχισε την πορεία του με τα δύο του ζώα. Κάποιες φορές περνάει κάποιος χρόνος μέχρι να συνειδητοποιήσουν οι νεκροί την καινούργια κατάσταση. Ο δρόμος ήταν πολύ μακρύς και ανέβαιναν σε ένα λόφο. Ο ήλιος ήταν πολύ δυνατός και αυτοί ίδρωναν και διψούσαν. Σε μια στροφή του δρόμου είδαν μια πανέμορφη μαρμάρινη πύλη, που οδηγούσε σε μια πλατεία στρωμένη με πλάκες από χρυσάφι. Ο διαβάτης κατευθύνθηκε προς τον άνθρωπο που φύλαγε την είσοδο.

[](https://blogs.sch.gr/mentekidis/files/2020/02/438px-Coelhopaulo26012007-1.jpg)

Ο συγγραφέας Πάουλο Κοέλιο (γεν. 1947) [πηγή: [Βικιπαίδεια](https://en.wikipedia.org/wiki/Paulo_Coelho" \t "_blank)]

– «Καλημέρα».

– «Καλημέρα», απάντησε ο φύλακας.

– «Πώς λέγεται αυτό το τόσο όμορφο μέρος;».

– «Αυτός είναι ο παράδεισος».

– «Τι καλά που φτάσαμε στον παράδεισο, γιατί διψάμε».

– «Μπορείτε, κύριε, να μπείτε και να πιείτε όσο νερό θέλετε», είπε ο φύλακας και του έδειξε την πηγή.

– «Το άλογο και ο σκύλος μου διψούν επίσης».

– «Λυπάμαι πολύ», είπε ο φύλακας, «αλλά εδώ απαγορεύεται η είσοδος στα ζώα».

Ο άνδρας αρνήθηκε με μεγάλη δυσκολία, μια και διψούσε πολύ, αλλά δεν ήθελε να πιει μόνο αυτός. Ευχαρίστησε τον φύλακα και συνέχισε την πορεία του.

Αφού περπάτησαν για αρκετή ώρα στην ανηφοριά, εξαντλημένοι πλέον και οι τρεις έφτασαν σε ένα άλλο μέρος, η είσοδος του οποίου ξεχώριζε από μια παλιά πόρτα περικυκλωμένη από δέντρα. Στη σκιά ενός δέντρου καθόταν ένας άνδρας και είχε το κεφάλι του καλυμμένο με ένα καπέλο. Μάλλον κοιμόταν.

– «Καλημέρα», είπε ο διαβάτης. Ο άνδρας έγνεψε ως απάντηση με το κεφάλι του.

– «Διψάμε πολύ το άλογό μου, ο σκύλος μου κι εγώ».

– «Υπάρχει πηγή ανάμεσα σε εκείνα τα βράχια», είπε ο άνδρας δείχνοντας το μέρος. Μπορείτε να πιείτε όσο νερό θέλετε.

Ο άνδρας, το άλογο και ο σκύλος του πήγαν στην πηγή και έσβησαν τη δίψα τους. Ο διαβάτης γύρισε πίσω να ευχαριστήσει τον άνδρα.

– «Μπορείτε να ξανάρθετε όποτε θέλετε», του απάντησε εκείνος.

– «Επί τη ευκαιρία, πώς ονομάζεται αυτό το μέρος;», ρώτησε ο άνδρας.

– «Παράδεισος».

– «Παράδεισος; Μα ο φύλακας της μαρμάρινης εισόδου μού είπε ότι εκείνο το μέρος ήταν ο παράδεισος».

– «Εκείνο δεν ήταν ο παράδεισος, αλλά η κόλαση», απάντησε ο φύλακας. Ο διαβάτης έμεινε σαστισμένος.

– «Θα έπρεπε να τους απαγορεύσετε να χρησιμοποιούν το όνομά σας. Αυτή η λάθος πληροφορία μπορεί να προξενήσει μεγάλο μπέρδεμα», είπε ο διαβάτης.

– «Σε καμία περίπτωση», αντέτεινε ο άνδρας, «στην πραγματικότητα μας κάνουν μεγάλη χάρη, διότι εκεί παραμένουν όλοι όσοι είναι ικανοί να εγκαταλείψουν τους καλύτερους φίλους τους!

από το βιβλίο *Ο διάβολος και η δεσποινίδα Πριμ*

[](https://blogs.sch.gr/mentekidis/files/2020/02/414px-Bundesarchiv_Bild_183-W0409-300_Bertolt_Brecht.jpg)

Ο θεατρικός συγγραφέας, σκηνοθέτης και ποιητής  
Μπέρτολτ Μπρεχτ (1898-1956) [πηγή: [Βικιπαίδεια](https://el.wikipedia.org/wiki/%CE%9C%CF%80%CE%AD%CF%81%CF%84%CE%BF%CE%BB%CF%84_%CE%9C%CF%80%CF%81%CE%B5%CF%87%CF%84" \t "_blank)]

**Μπέρτολτ Μπρεχτ,*Φιλική εξυπηρέτηση***

Σαν παράδειγμα για τον σωστό τρόπο να βοηθάς τους φίλους ο κ. Κ. αφηγήθηκε τούτη την ιστορία: Πήγαν κάποτε τρία παλικάρια σ’ ένα γέρο Άραβα και του είπαν: Ο πατέρας μας πέθανε. Μας άφησε κληρονομιά δεκαεφτά γκαμήλες και στη διαθήκη του ορίζει ο μεγαλύτερος να πάρει τις μισές, ο δεύτερος το ένα τρίτο και ο μικρότερος το ένα ένατο. Τώρα δεν μπορούμε να συμφωνήσουμε στη μοιρασιά, βγάλε λοιπόν εσύ την απόφαση. Ο Άραβας σκέφτηκε και είπε: Καθώς βλέπω, για να κάνετε σωστή μοιρασιά σας χρειάζεται άλλη μια γκαμήλα. Εγώ έχω μια μονάχα, μα ας είναι, σας την παραχωρώ. Πάρτε τη, κάντε τη μοιρασιά και φέρτε σε μένα ό,τι περισσέψει. Τα παλικάρια πήραν την γκαμήλα, τον ευχαρίστησαν για τη φιλική εξυπηρέτηση και μοίρασαν μετά τις δεκαοχτώ γκαμήλες, έτσι που ο μεγαλύτερος πήρε τις μισές, που ήταν εννιά, ο δεύτερος το ένα τρίτο, που ήταν έξι, και ο μικρότερος το ένα ένατο, που ήταν δύο. Σαν χώρισαν όμως τις γκαμήλες είδαν μ’ απορία ότι μία τους περίσσευε. Αυτή την επέστρεψαν στο γέρο φίλο τους και τον ευχαρίστησαν πάλι.

Ο κ. Κ. είπε ότι αυτή ήταν μια σωστή φιλική εξυπηρέτηση, γιατί δεν απαιτούσε μεγάλες θυσίες.

από τις *Ιστορίες του κ. Κόυνερ*, μτφρ. Πέτρος Μάρκαρης,

Θεμέλιο, Αθήνα 19917, σ. 52

## **Ε Ν O Τ Η Τ Α 3η**

## **Η φιλία είναι εντελώς απαραίτητη για τη ζωή**

**Ο ΑΡΙΣΤΟΤΕΛΗΣ,Ο ΜΕΓΑΛΟΣ ΦΙΛΟΣΟΦΟΣ,ΕΙΠΕ ΓΙΑ ΤΗ ΦΙΛΙΑ:**

<http://ebooks.edu.gr/ebooks/v/html/8547/2222/Anthologio-Filosofikon-Keimenon_G-Gymnasiou_html-empl/index_04_03.html>